  Туспуктэм: vk.com («Удмуртия» следж-хоккей |Марат Хуметкулиев) Майя Бывальцева Удмуртиысь слдеж-хоккеистъёс Россилэн чемпионатэзлэн йылпумъян люкетаз медальёс понна вожвылъяськонзэс азьланьтӥзы. Ӵошатсконъёс 7-18 южтолэзе Тула улосвылысь Алексин карын ортчозы. Со сярысь Россиысь паралимпи комитетлэн пресс-службаез ивортӥз. 2022-2023 аръёсы йӧскалык чемпионатэ тямыс команда пыриськиз. Нырысетӥ но кыкетӥ кругын ньыль кужмоосыз шараяськизы, соос чемпион ним басьтон понна нюръяськозы: : «Югра» (Ханты-Манси автоном округ - Югра), «АКМ» (Тула улосвыл), «Феникс» (Москва улосвыл) но «Удмуртия им. В.Н. Кузнецова» (Удмурт Элькун). Москвалэн сборноез, Оренбург улосвылысь «Ястребы», Башкортостанысь «Башкирские пираты» командаос, Челябинск улосвыллэн сборноез 5-8 интыос понна вожвылъяськозы. 7-9 южтолэзе кык пол вормытозь стыковой пумиськонъёс ортчозы. 11-15 южтолэзе куинь пол вормытозь пумиськонъёсын чемпионатын интыосты люкозы. Пумиськонъёсты Паралимпи комитетлэн «ВКонтакте» мерлыко вотэсысь огиназ возьматозы. Туннэ нуналлы Россиысь тужгес даноез клуб – «Феникс». Москва улосвылысь следж-хоккеистъёс 7 пол вормылӥзы. Али чемпионлэсь нимзэ «Югра» команда нуллэ. Со та нимез вить пол басьтылӥз. Тодэ вайытом, кылем арын Удмуртиысь следж-хоккеистъёс бронза медальёс утӥзы. Тегъёс: Удмуртия Спорт Следж-хоккей  